VENDIM
Nr. 343, datë 21.12.2022

MBI MIRATIMIN E KONTRATËS PËR OFRIMIN E SHËRBIMEVE TË ZYRTARIT TË PAJTUESHMËRISË TË OPERATORIT TË SISTEMIT TË SHPËRNDARJES (OSSH) SHA

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 15 dhe nenit 19, pika 1, germa “f”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; pikës 1.2 dhe të pikës 2, të “Programit të Pajtueshmërisë të Operatorit të Sistemit të Shpërndarjes së Energjisë Elektrike (OSSH sh.a.)”, të miratuar me vendimin e Bordit të ERE-s nr. 257, datë 21.12.2020; Bordi i ERE-s, në mbledhjen e tij të datës 21.12.2022, mbasi shqyrtoi relacionin e përgatitur nga drejtoritë teknike me nr. 2094/7 prot., datë 19.12.2022, “Mbi miratimin e kontratës për ofrimin e shërbimeve të Zyrtarit të Pajtueshmërisë së Operatorit të Sistemit të Shpërndarjes OSSH sh.a.”,
konstatoi se: 
- ERE, me vendimin e bordit nr. 257, datë 21.12.2020, ka miratuar Programin e Pajtueshmërisë së Operatorit të Sistemit të Shpërndarjes së Energjisë Elektrike, OSSH sh.a.
- Bordi i ERE-s, me vendimin nr. 239, datë 22.9.2022, vendosi të fillojë procedurën për miratimin e kontratës për ofrimin e shërbimeve të Zyrtarit të Pajtueshmërisë të Operatorit të Sistemit të Shpërndarjes OSSH sh.a.
- ERE bëri njoftimin në medien e shkruar për fillimin e kësaj procedure (në datat 24.9.2022 dhe 26.9.2022) dhe në përfundim të afatit prej 20 ditëve pune (data e fundit 21.10.2022), nuk rezultoi që të ketë komente apo rekomandime nga palët e treta.
- Me shkresën nr. 289/6 prot., datë 27.9.2022, është njoftuar Ministria e Infrastrukturës dhe Energjisë (MIE), Autoriteti i Konkurrencës (AK) dhe Sekretariati i Komunitetit të Energjisë (SKE), ku i është kërkuar të shprehin komentet apo rekomandimet e tyre brenda 20 ditëve pune.
- Për sa më sipër njoftuar, ka kthyer përgjigje vetëm Autoriteti i Konkurrencës, me shkresën nr. 585/2 prot., protokolluar në ERE me nr. 289/7 prot., datë 19.10.2022, i cili është shprehur se kjo procedure nuk bie në kundërshtim me ligjin nr. 9121, datë 28.7.2003, “Për mbrojtjen e konkurrencës”. 
- Me shkresën nr. 289/5 prot., datë 27.9.2022, u njoftua për këtë vendimmarrje Operatori i Sistemit të Shpërndarjes (OSSH sh.a.), i cili me shkresën e protokolluar në ERE me nr. 289/8 prot., datë 31.10.2022, ka depozituar draftkontratën me ndryshime, por pa dhënë asnjë argument se ku është bazuar për të propozuar këto ndryshime. 
- “Zyrtari i Pajtueshmërisë” është zëvendësuar me togfjalëshin “Zyrtari i Përputhshmërisë”. Në draftkontratën e përgatitur nga ERE është vendosur emërtimi “Zyrtari i Pajtueshmërisë”, duke u bazuar në përcaktimet e nenit 3, pika 92, nenit 72, pika 3, germa “b”, të ligjit nr. 43/2015, “Për sektorin e energjisë elektrike”, të ndryshuar, si dhe përcaktimet e pikave 1.2, 2, 3, 10 dhe 11, të Programit të Pajtueshmërisë së OSSH sh.a., të miratuar me vendimin e Bordit të ERE-s nr. 257, datë 21.12.2020. Në këto rrethana, ky ndryshim i shoqërisë në draftkontratë vlerësohet të mos pranohet. 
- Draftkontrata e depozituar nga ana e OSSH sh.a. ka ndryshime nëpër fjali, të cilat nuk ndryshojnë thelbin apo qëllimin e këtyre fjalive, dhe duke qenë se shoqëria nuk ka paraqitur asnjë argument për këto ndryshime, vlerësohet që të mos pranohen.
- Po ashtu, konstatohet se në draftkontratë ka dhe rikonceptime dhe ndryshime të përcaktimeve, si p.sh. germat A-D të draftkontratës së përgatitur nga ERE, afati e depozitimit në ERE të raportit vjetor nga ana e ZP-së, afati për detyrimet konfidenciale të zyrtarit pas përfundimit të kontratës, data e hyrjes në fuqi dhe afati i kontratës, apo për sa u përket kritereve përzgjedhëse dhe profesionale të Zyrtari të Pajtueshmërisë, ndryshime të cilat nuk janë argumentuar nga ana e OSSH sh.a., ndaj vlerësohet që të mos pranohen. 
- Përveç sa më sipër, në draftkontratën e depozituar, të ndryshuar nga OSSH sh.a., rezulton se janë hequr përkatësisht: pikat 3.1.4–3.1.16, të cilat kanë përcaktime të detajuara në lidhje me përgjegjësitë e zyrtarit; pika 6.3, ku përcaktohet se nga se përbëhet pagesa e zyrtarit; pika 7.5, ku përcaktohet se të dyja palët bien dakord, që për qëllim të kësaj kontrate, duhet të përjashtohet gjykimi tregtar si formë e zgjidhjes së mosmarrëveshjeve; pika 9.4, ku përcaktohet se me hyrjen në fuqi të kontratës, zyrtari depoziton në Sekretariatin e Komunitetit të Energjisë 1 (një) kopje të kontratës dhe shtojcës së saj, në gjuhën angleze.
Duke qenë se shoqëria nuk ka paraqitur asnjë argument për heqjen nga kontrata të këtyre përcaktimeve, vlerësohet që të mos pranohen këto ndryshime. 
- Në draftkontratën e depozituar të ndryshuar nga OSSH sh.a. konstatohet se janë përcjellë të plotësuara pjesët që lidhen me emrin e administratorit të shoqërisë (i cili, gjithsesi, rezulton se është ndryshuar), adresa, organet drejtuese apo të dhëna të tjera. Sqarojmë se ERE miraton kontratën tip dhe pjesët e lëna bosh dhe të shoqëruara me udhëzimin përkatës, plotësohen kur nënshkruhet kontrata nga palët.
- Vlerësohet se duhet pranuar ndryshimi që OSSH sh.a. ka bërë në pikën 4.1.4 të draftkontratës, për arsye se ZP monitoron pajtueshmërinë e sistemit të shpërndarjes, e si e tillë ai duhet të ketë akses te kontaktet me pjesëmarrësit e sistemit të shpërndarjes dhe jo me të gjithë pjesëmarrësit e tjerë të tregut të energjisë elektrike.
- Gjithashtu, vlerësohet se duhet pranuar ndryshimi që OSSH ka bërë në pikën 5.5.7 të draftkontratës së përgatitur nga ERE, duke zëvendësuar “planet 10-vjeçare (dhjetëvjeçare)” me “planet afatgjata”, siç specifikohet dhe në ligjin nr. 43/2015, “Për sektorin e energjisë elektrike”, të ndryshuar, sa u takon planeve të zhvillimeve të rrjetit të shpërndarjes.
- Në kontratën për ofrimin e shërbimeve të Zyrtarit të Pajtueshmërisë të Operatorit të Sistemit të Shpërndarjes OSSH sh.a gjejnë parashikim në mënyrë të detajuar të drejtat dhe detyrimet e palëve, duke përfshirë shërbimet që duhet të ofrojë zyrtari, të drejtat e zyrtarit, të drejtat dhe detyrimet e OSSH sh.a., pagesat dhe detyrimet financiare për shërbimet e zyrtarit, si dhe zgjidhja e mosmarrëveshjeve. Pagesa e Zyrtarit të Pajtueshmërisë caktohet nga OSSH sh.a. 
- Kjo kontratë hyn në fuqi në datën kur ajo nënshkruhet nga palët dhe mandati i Zyrtarit të Pajtueshmërisë fillon ditën tjetër të punës pas nënshkrimit. Kjo kontratë është e vlefshme për një periudhë prej 3 (tre) vjetësh nga data e nënshkrimit. Në shtojcën 1, përfshihen kriteret përzgjedhëse të Zyrtarit të Pajtueshmërisë.
- Në pikën 1.2 dhe pikën 2 të Programit të Pajtueshmërisë parashikohet se OSSH sh.a. përcakton, Zyrtarin e Pajtueshmërisë, i cili më pas miratohet me vendim të Bordit të ERE-s.
- Për gjithë sa më sipër, brenda 30 (tridhjetë) ditëve pune nga miratimi i kontratës për ofrimin e shërbimeve dhe kritereve të përzgjedhjes, Operatori i Sistemit të Shpërndarjes (OSSH) sh.a. duhet të përcjellë për miratim në ERE Zyrtarin e Pajtueshmërisë, pas emërimit nga organet drejtuese të tij. 
- Operatori i Sistemit të Shpërndarjes (OSSH) sh.a. duhet të dokumentojë në ERE plotësimin nga Zyrtari i Pajtueshmërisë të kritereve të përcaktuara në shtojcën 1 të kontratës.
Për gjithë sa më sipër, Bordi i ERE-s 

VENDOSI:

1. Të miratojë kontratën për ofrimin e shërbimeve të Zyrtarit të Pajtueshmërisë të Operatorit të Sistemit të Shpërndarjes OSSH sh.a. (bashkëlidhur). 
2. Brenda 30 (tridhjetë) ditëve pune nga marrja dijeni e këtij vendimi mbi miratimi e Kontratës, Operatori i Sistemit të Shpërndarjes (OSSH) sh.a. duhet të përcjellë për miratim në ERE Zyrtarin e Pajtueshmërisë, pas miratimit nga organet drejtuese të saj.
3. Operatori i Sistemit të Shpërndarjes (OSSH) sh.a. duhet të dokumentojë në ERE plotësimin nga Zyrtari i Pajtueshmërisë të kritereve të përcaktuara në shtojcën 1 të kontratës. 
4. Ky vendim është objekt rishikimi nga ERE.
5. Drejtoria e Licencimit, Autorizimeve dhe Mbikëqyrjes të njoftojë shoqërinë OSSH sh.a. dhe palët e interesit për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare. 

KRYETAR
Petrit Ahmeti


KONTRATË
PËR OFRIMIN E SHËRBIMEVE TË ZYRTARIT TË PAJTUESHMËRISË SË OPERATORIT TË SISTEMIT TË SHPËRNDARJES (OSSH) SHA

Nr. [•] [Tiranë], më [•] [•] [2022] 

Operatori i Sistemit të Shpërndarjes – OSSH sh.a., një shoqëri e themeluar në mënyrë të vlefshme dhe që funksionon në zbatim të legjislacionit në fuqi në Republikën e Shqipërisë, me NUIS L81530018E, me seli në adresën [•] (këtu dhe më poshtë “OSSH sh.a.”), e përfaqësuar rregullisht nga [Administratori] [•], që vepron në bazë të Statutit të shoqërisë, 
[Emri dhe mbiemri i Zyrtarit të Pajtueshmërisë], me numër personal [•] dhe adresë banimi [•] (këtu dhe më poshtë “Zyrtari”),
këtu dhe më poshtë në mënyrë të përmbledhur ju referohemi si “Palët” dhe secilit në mënyrë të veçantë si “Pala”, duke marrë parasysh që:
A. Me vendimin e Bordit të Entit Rregullator të Energjisë (këtu dhe më poshtë “ERE”) nr. 216, datë 11.10.2018, është miratuar transferimi i licencës për operimin e sistemit të shpërndarjes së energjisë elektrike, të shoqërisë “Operatori i Shpërndarjes së Energjisë Elektrike” sh.a. (OSHEE sh.a.), me nr. 250, seria P14SH, miratuar me vendimin e Bordit të Komisionerëve të ERE-s nr. 96, datë 27.10.2014, te shoqëria Operatori i Sistemit të Shpërndarjes sh.a. (OSSH sh.a.), e vlefshme deri me datë 27.10.2044.
B. OSSH sh.a. është person juridik, përgjegjës për operimin, mirëmbajtjen dhe zhvillimin e sistemit të shpërndarjes, për të siguruar aftësinë afatgjatë të sistemit për plotësimin e kërkesave të arsyeshme për shpërndarjen e energjisë elektrike.
C. Me vendimin e Bordit të ERE-s nr. 257, datë 21.12.2020, është miratuar Programi i Pajtueshmërisë së OSSH sh.a. (këtu dhe më poshtë “Programi”).
D. Me vendimin nr. [•], datë [•] të [organeve përkatëse] të OSSH sh.a., dhe me vendimin e Bordit të ERE-s nr. [•] datë [•] është emëruar Zyrtari i Pajtueshmërisë së OSSH sh.a. (këtu dhe më poshtë “Zyrtari”).
OSSH sh.a. dhe Zyrtari lidhin këtë Kontratë për Ofrimin e Shërbimeve të Zyrtarit të Pajtueshmërisë (këtu e më poshtë “Kontrata”) sipas termave dhe kushteve të mëposhtëm.
1. SUBJEKTI I KONTRATËS 
1.1 Nëpërmjet kësaj kontrate, Palët bien dakord që Zyrtari do të ofrojë shërbimet e tij për OSSH sh.a., duke vepruar brenda kompetencave dhe sipas përcaktimeve të ligjit nr. 43/2015, “Për sektorin e energjisë elektrike”, të ndryshuar (këtu dhe më poshtë “Ligji”), akteve të tjera ligjore në fuqi, Programit dhe kësaj Kontrate. OSSH sh.a. duhet të sigurojë zbatimin e masave të nevojshme për Zyrtarin, që ai të jetë në gjendje të sigurojë shërbimet e tij dhe të paguhet për këto shërbime. 
1.2 Programi i Pajtueshmërisë së OSSH sh.a. është miratuar me vendimin e Bordit të ERE-s nr. 257, datë 21.12.2020. Me nënshkrimin e kësaj kontrate, Zyrtari konfirmon se i kupton dhe është dakord me dispozitat e Programit, natyrën e tij kufizuese, detyrimet dhe të drejtat që lindin për të në zbatimin e përcaktimeve të këtij Programi.
1.3 Kjo kontratë do të konsiderohet si kontratë tregtare për ofrimin e shërbimeve të mbyllura, sipas termave dhe kushteve të vendosur në Kodin Civil të Republikës së Shqipërisë dhe aktet e tjera ligjore në fuqi. Dispozitat e përgjithshme që rregullojnë marrëdhëniet civile dhe tregtare midis Palëve duhet të aplikohen në Kontratë pa dëmtuar zbatimin e kërkesave specifike të krijuara me Ligj. 
2. KUALIFIKIMET DHE PAVARËSIA E ZYRTARIT 
2.1 Përpara nënshkrimit të kësaj Kontrate, Zyrtari duhet të ketë përmbushur kriteret përzgjedhëse të pasqyruara në shtojcën 1.
2.2 Zyrtari i Pajtueshmërisë duhet të jetë i pavarur gjatë ofrimit të shërbimeve për OSSH sh.a. Pavarësia e tij duhet të sigurohet përgjatë gjithë vlefshmërisë së Kontratës dhe me mbarimin e saj, si specifikohet këtu dhe më poshtë, me aplikimin e kërkesave të mëposhtme:
2.2.1 Zyrtari i Pajtueshmërisë nuk duhet të kryejë asnjë detyrë tjetër profesionale dhe nuk duhet të lejohet që në mënyrë të drejtpërdrejtë ose të tërthortë të kryejë ndonjë funksion tjetër, të marrë pjesë në biznese ose të jetë partner biznesi me ndonjë pjesë të shoqërisë vertikalisht të integruar ose me shumicën e aksioneve të saj, ose me çdo shoqëri të lidhur me aktivitetin e energjisë elektrike, përveç shpërndarjes së energjisë elektrike:
2.2.1.1 gjatë periudhës së vlefshmërisë së Kontratës;
2.2.1.2 për një periudhë prej të paktën 4 (katër) vjetësh pas përfundimit të kësaj Kontrate;
2.2.2 Zyrtari i Pajtueshmërisë nuk duhet të ketë interes ekonomik ose të marrë përfitime financiare, në mënyrë të drejtpërdrejtë ose të tërthortë nga shoqëritë vertikalisht të integruara ose ndonjë pjesë e tyre, ose nga shoqëritë që kanë lidhje me aktivitetin e energjisë elektrike, përveç shpërndarjes së energjisë elektrike.
2.3 Zyrtari duhet të refuzojë çdo udhëzim ose kërkesë të OSSH sh.a., organeve të shoqërisë, të drejtuesve, punonjësve dhe/ose çdo përfaqësuesi tjetër që është ose mund të jetë në konflikt me mandatin dhe/ose pavarësinë e tij, apo të çdo organi që ushtron kontroll në OSSH sh.a.
2.4 Në rastet kur statusi i kërkuar i pavarësisë dhe kriteret e përzgjedhjes ndryshojnë gjatë vlefshmërisë së kësaj Kontrate, Zyrtari do të informojë menjëherë, por në çdo rast jo më vonë se dita tjetër e punës, pasi është vënë në dijeni për këtë ndryshim, administratorin e OSSH sh.a. dhe të ofrojë shpjegime me shkrim, që arsyetojnë dokumentacionin përkatës dhe, kur është e nevojshme, të ofrojë zgjidhje për ta korrigjuar.
2.5 Në rastin e referuar në pikën 2.4, Zyrtari duhet të tërhiqet përkohësisht nga pozicioni i tij, derisa [organi përkatës] i OSSH sh.a. të marrë vendim, në lidhje me bashkëpunimin e mëtejshëm me Zyrtarin ose të depozitojë në ERE kërkesën për miratimin e përjashtimit të Zyrtarit. Kur është e nevojshme, [organi përkatës] i OSSH sh.a. mund të konsultohet me ERE-n para se të marrë vendimin.
3. SHËRBIMET E ZYRTARIT 
3.1 Zyrtari ka për detyrë të monitorojë zbatimin e përcaktimeve të Programit dhe të raportojë mbi këtë zbatim, sipas termave dhe kushteve të përcaktuar në Ligj dhe te vetë Programi. Zyrtari është veçanërisht përgjegjës, për sa vijon:
3.1.1 monitorimin e respektimit të detyrimeve ligjore të Programit, si dhe ndryshimet apo rishikimet e nevojshme të tij;
3.1.2 hartimin e një raporti vjetor, ku përcaktohen masat e marra për zbatimin e Programit dhe dorëzimin e këtij raporti në ERE dhe te Sekretariati i Komunitetit të Energjisë, brenda datës 31 mars të vitit pasardhës;
3.1.3 raportimin e vazhdueshëm në organet përkatëse të shoqërisë OSSH sh.a. dhe nxjerrjen e rekomandimeve për zbatimin e Programit;
3.1.4 raportimin tek [organi përkatës] i OSSH-së dhe stafi menaxherial i OSSH sh.a. lidhur me mosmarrëveshjet e mundshme, në kuadër të zbatimit të programit; dhe 
3.1.5 përgatitjen me shkrim të masave dhe propozimeve për të rregulluar problematika të tilla, duke përfshirë këtu dhe rekomandime për udhëzime të brendshme;
3.1.6 investigimin e konfliktit të mundshëm ose ekzistues të interesit për drejtuesit dhe punonjësit e OSSH sh.a., ofrimin e konsultimeve në lidhje me parandalimin e konflikteve të mundshme ose korrigjimin e konflikteve ekzistuese të interesit, si dhe ofrimin e zgjidhjeve të propozuara për masat e nevojshme korrigjuese;
3.1.7 raportimin në ERE për shkeljet në lidhje me zbatimin e Programit, në rast se ato nuk janë korrigjuar brenda një afati të arsyeshëm;
3.1.8 ndjekjen e mbledhjeve/takimeve të organeve përkatëse të OSSH-së dhe, kur është e përshtatshme, konsultimin e pjesëmarrësve në mbledhje/takime për kërkesat e Programit, në rastet kur takimet trajtojnë çështjet e mëposhtme: 
3.1.8.1 kushtet për aksesin në sistemin e shpërndarjes dhe përdorimin e rrjetit të shpërndarjes, alokimin e kapaciteteve të shpërndarjes dhe transparencën, 
3.1.8.2 projektet në zbatim lidhur me operimin, mirëmbajtjen dhe zhvillimin e sistemit të shpërndarjes;
3.1.8.3 blerjet dhe shitjen e energjisë për nevoja të mbulimit të humbjeve në rrjetin e shpërndarjes etj.
3.1.9 paraqitjen e propozimeve për organet përgjegjëse të OSSH sh.a., sipas miratimit paraprak nga ERE, në lidhje me planin afatgjatë për zhvillimin e rrjetit të shpërndarjes ose investimeve individuale në rrjetin e shpërndarjes;
3.1.10 monitorimin e pajtueshmërisë së OSSH sh.a. me dispozitat e Ligjit dhe Programit, duke rregulluar konfidencialitetin në aktivitetet e shoqërisë OSSH sh.a.;
3.1.11 monitorimin e ndryshimeve ligjore dhe rregullatorë, në lidhje me aplikimin dhe zbatimin e Programit;
3.1.12 ofrimin e konsultimeve në lidhje me hartimin dhe miratimin e akteve të brendshme të kompanisë OSSH sh.a. dhe pasqyrimin e ndryshimeve ligjore dhe rregullatore në këto akte;
3.1.13 monitorimin e listës së autorizimeve të dhëna për akses në transaksionet ose veprimet online (duke përfshirë aksesin në bazën e të dhënave të shoqërisë OSSH), të cilat paraqesin një rrezik shpërndarjeje të informacionit të ndjeshëm tregtar në pronësi të OSSH sh.a.;
3.1.14 përgjigjen e pyetjeve të drejtuesve dhe të punonjësve të OSSH sh.a., në lidhje me Programin;
3.1.15 udhëzimin e drejtuesve dhe punonjësve të OSSH sh.a. për Programin dhe zbatimin e tij;
3.1.16 koordinimin e komunikimit me ERE-n, autoritetet e tjera përkatëse, pjesëmarrësit e tregut të energjisë elektrike dhe/ose palë të tjera të treta, në lidhje me zbatimin e Programit.
3.2 Lista e shërbimeve të ofruara nga Zyrtari, të caktuara në pikën 3.1, duhet të konsiderohet si fundore. Çdo shërbim tjetër mund të përfshihet vetëm nëse iu referohet qartë dispozitave të Ligjit ose Programit, duke ndryshuar këtë Kontratë.
3.3 Zyrtari, ndërkohë që ofron shërbimet e tij tek OSSH sh.a., duhet të jetë i lidhur nga detyrimet konfidenciale njësoj si drejtuesit dhe punonjësit e shoqërisë OSSH sh.a., të vendosura sipas Programit. Detyrimet konfidenciale duhet të jenë plotësisht të vlefshme gjatë gjithë mandatit të Zyrtarit dhe për një periudhë prej 4 (katër) vjetësh pas përfundimit të Kontratës. Mosplotësimi i detyrimeve të konfidencialitetit nga Zyrtari do të konsiderohet si prishje e kësaj kontrate.
3.4 Të gjitha rezultatet e shërbimeve të ofruara nga Zyrtari, sipas pikës 3.1, duhet të paraqiten me shkrim ose me gojë, siç kërkohet nga shërbimet përkatëse, derisa të kërkohet një formë specifike nga Zyrtari sipas Programit ose kësaj Kontrate.
3.5 Të gjitha dokumentet e përgatitura nga Zyrtari duhet të jenë në gjuhën shqipe. Raporti vjetor i hartuar nga Zyrtari duhet të përkthehet në gjuhën angleze dhe të depozitohet nga ai në Sekretariatin e Komunitetit të Energjisë.
4. TË DREJTAT E ZYRTARIT 
4.1 Në mënyrë që të përmbushë detyrimet për ofrimin e shërbimeve për shoqërinë OSSH sh.a., sipas pikës 3.1 të kësaj Kontrate, Zyrtari ka të drejtë: 
4.1.1 të kërkojë kushtet e duhura financiare dhe organizuese, që i mundësojnë atij ofrimin e shërbimeve në mënyrë eficiente;
4.1.2 të kërkojë bashkëpunim me drejtuesit dhe punonjësit e OSSH sh.a. kur është e nevojshme për zbatimin e Programit të Pajtueshmërisë;
4.1.3 të ketë akses tek të gjitha informacionet e nevojshme të OSSH sh.a., si dhe çdo shoqërie të lidhur. Zyrtari duhet të ketë akses te zyrat e OSSH sh.a. pa njoftim paraprak;
4.1.4 të ketë akses tek të gjitha kontaktet e lidhura nga OSSH sh.a. me pjesëmarrësit e tjerë të tregut të energjisë elektrike, përdoruesit e rrjetit dhe palë të tjera të treta dhe te dokumentet origjinale (ofertat tregtare, deklaratat e pranimit, memorandumet, faturat etj.);
4.1.5 të marrë pjesë tek të gjitha takimet e organeve përkatëse të OSSH sh.a., përveç atyre të referuara në pikën 3.1.8., të cilat Zyrtari është i detyruar për t’i ndjekur;
4.1.6 të marrë pjesë, kur e sheh të nevojshme, në mbledhjet/takimet e organeve përkatëse, drejtuesve dhe punonjësve të OSSH sh.a., duke përshirë dhe ato që kanë të bëjnë me aktivitetin e përditshëm të shoqërisë;
4.1.7 të japë opinionin e tij për dokumentet ose veprimet e brendshme të propozuara nga OSSH sh.a., në lidhje me pajtueshmërinë e tyre me aktet ligjore në fuqi, përfshirë ndryshimet ligjore dhe rregullatore në fjalë, dhe me Programin.
4.2 Zyrtari gëzon edhe të drejta të tjera, të cilat nuk referohen në pikën 4.1, por vijnë si pasojë e detyrimeve të vendosura nga Ligji dhe/ose Programi, të lindura nga nevoja për kryerjen siç duhet të shërbimeve dhe përmbushjen e tyre sipas pëlqimit reciprok midis Palëve.
4.3 Palët duhet të sigurojnë, përmes bashkëpunimit reciprok, që të gjitha të drejtat e Zyrtarit janë plotësuar siç duhet në përputhje me objektivat e Programit.
5. TË DREJTAT DHE DETYRIMET E OSSH sh.a.
5.1 Anëtarët e [organit/organeve përkatëse] dhe drejtuesit e përgjithshëm të OSSH sh.a. kanë të drejtën të kërkojnë nga Zyrtari të ofrojë shërbimet në kohën e duhur dhe sipas termave dhe kushteve të vendosur në Ligj, në Program dhe në këtë Kontratë.
5.2 Organet përgjegjëse të OSSH sh.a., të referuara në pikën 5.1, mund të kërkojnë në çdo kohë nga Zyrtari që të paraqesë shpjegime me shkrim ose raporte për sigurimin e shërbimeve dhe statusin e zbatimit të Programit.
5.3 OSSH sh.a., drejtuesit, punonjësit dhe/ose përfaqësuesit e tjerë të autorizuar, kanë të drejtën të paraqesin kërkesat te Zyrtari, në lidhje me zbatimin në praktikë të Programit. 
5.4 Udhëzimet, kërkesat ose çdo veprim tjetër i drejtuesit, punonjësit dhe/ose përfaqësuesit të autorizuar të OSSH sh.a. nuk duhet të jenë në konflikt me mandatin dhe/ose pavarësinë e Zyrtarit.
5.5 Për të siguruar kushtet e duhura për Zyrtarin për të kryer detyrat dhe përmbushur të drejtat e tij, sipas kësaj kontrate, OSSH sh.a. është e detyruar:
5.5.1 t’i ofrojë Zyrtarit një zyrë të kompletuar me të gjitha pajisjet tek ambientet e OSSH sh.a. dhe të sigurohet që ai të ketë të gjitha mjetet në zyrë (përfshirë kanceleritë, kompjuterin, pajisjet e komunikimit etj.), si dhe mbështetjen administrative të nevojshme për ofrimin e këtyre shërbimeve;
5.5.2 të paguajë Zyrtarin për shërbimet e ofruara nga ai, siç përcaktohet në pikën 6;
5.5.3 të udhëzojë drejtuesit dhe punonjësit për detyrimin që kanë për të bashkëpunuar me Zyrtarin, me qëllim zbatimin e Programit. Ky detyrim duhet të parashikohet qartë te kontratat dhe/ose udhëzimet për drejtuesit/punonjësit të kompanisë OSSH sh.a.;
5.5.4 t’i ofrojë Zyrtarit një akses të pakufizuar tek të gjitha të dhënat, kontaktet dhe zyrat e OSSH sh.a., si dhe të gjithë informacionin e nevojshëm për të përmbushur detyrimet e tij;
5.5.5. të mbështesë Zyrtarin, duke ofruar të dhëna, informacion dhe asistencë në kohën e duhur;
5.5.6. të informojë Zyrtarin për mbledhjet/takimet e programuara ose jo të organeve përkatëse të OSSH, të drejtuesve dhe/ose punonjësve, dhe të ofrojë të gjitha materialet e nevojshme për të marrë pjesë në këto mbledhje/takime. Ky informacion dhe materialet duhet të ofrohen në kohë para takimit;
5.5.7 të përfshijë Zyrtarin në diskutime për planin afatgjatë për zhvillimin e rrjetit të shpërndarjes, hartimin e akteve të brendshme dhe çështjeve të tjera funksionale, si dhe ndryshimet strukturore ose ato të shoqërisë;
5.5.8 të informojë Zyrtarin për ndonjë shkelje të pretenduar të Programit, konflikt ekzistues ose të mundshëm të interesit të drejtuesve dhe punonjësve të OSSH sh.a., shkelje të pretenduar të detyrimeve konfidenciale dhe çdo dukuri tjetër që mund të ketë efekt në zbatimin e Programit të Përputhshmërisë.
5.6 Detyrimet e referuara në pikën 5.5 duhet të plotësohen nga administratori i OSSH sh.a., drejtuesit ose punonjësit, sipas kompetencave dhe mandatit të tyre. Çdo drejtues ose punonjës i OSSH sh.a. duhet të ketë të drejtën që t’i referohet Zyrtarit, në lidhje me zbatimin e Programit dhe është i detyruar të raportojë çdo shkelje të pretenduar.
5.7 Të drejtat dhe detyrimet e OSSH sh.a., të cilat nuk janë përmendur në pikën 5, por që rrjedhin nga Ligji dhe/ose Programi, me qëllim përmbushjen e shërbimeve në kohë nga Zyrtari, do të gjejnë zbatim sipas pëlqimit reciprok midis Palëve.
6. PAGESA PËR SHËRBIMET E ZYRTARIT 
6.1 Pagesa për shërbimet e ofruara nga Zyrtari nuk duhet të bazohet tek vlerësimi i performancës nga drejtuesit e OSSH sh.a. Zyrtari duhet të paguhet sipas termave dhe kushteve të kësaj Kontrate. 
6.2 Pagesa mujore për shërbimet e Zyrtarit do të jetë [•] lekë.
6.3 Pagesa e referuar në pikën 6.2 duhet të jetë pa taksat dhe zbritje të tjera. Nëse kërkohet që ato të vendosen sipas akteve ligjore në fuqi, tatimet, taksat dhe zbritjet, përfshirë ato që kanë lidhje me punësimin, duhet të kompensohen të ndara nga OSSH sh.a. 
6.4 Të gjitha shpenzimet e nevojshme, të kryera në funksion të përmbushjes së detyrimeve sipas pikës 5, do të përballohen nga OSSH sh.a. dhe nuk do të kenë efekt te paga për shërbimet e ofruara nga Zyrtari.
7. DETYRIMET FINANCIARE DHE ZGJIDHJA E MOSMARRËVESHJEVE 
7.1 Palët janë të detyruara për zbatimin siç duhet të Kontratës, sipas termave dhe kushteve të përcaktuar në Ligj dhe tek Programi.
7.2 Në rast prishjeje të Kontratës, secila Palë mund të ankohet për humbjet direkte, të cilat duhet të kompensohen nga Pala fajtore. Këto humbje duhet të llogariten dhe arsyetohen sipas termave dhe kushteve të vendosur në aktet ligjore në fuqi.
7.3 Të gjitha mosmarrëveshjet që rrjedhin nga kjo Kontratë ose ato që kanë lidhje me zbatimin e saj duhet të zgjidhen me mirëkuptim dhe me konsultime reciproke mes Palëve.
7.4 Në rast se mosmarrëveshja nuk zgjidhet sipas përcaktimeve të pikës 7.3, secila Palë ka të drejtën që të drejtohet në ERE për zgjidhjen e mosmarrëveshjes, bazuar në procedurat e saj për zgjidhjen e mosmarrëveshjeve, ose mund t’i drejtohet gjykatës përkatëse të Republikës së Shqipërisë.
7.5. Të dyja Palët bien dakord, që për qëllim të kësaj kontrate, duhet të përjashtohet gjykimi tregtar si formë e zgjidhjes së mosmarrëveshjeve.
8. VLEFSHMËRIA E KONTRATËS 
8.1 Kjo Kontratë hyn në fuqi në datën kur ajo nënshkruhet nga Palët dhe mandati i Zyrtarit të fillon ditën tjetër të punës pas nënshkrimit.
8.2 Kjo kontratë është e vlefshme për një periudhë prej 3 (tre) vjetësh nga data e nënshkrimit.
8.3 Të gjitha ndryshimet e Kontratës duhet të bëhen sipas marrëveshjes reciproke mes Palëve, duke marrë parasysh, ndër të tjera, ndryshimet ligjore dhe ato të Programit. Çdo ndryshim në këtë kontratë duhet t’i nënshtrohet miratimit nga ERE, përndryshe nuk merr fuqi juridike.
8.4 Kjo kontratë mund të përfundojë para mbarimit të periudhës së vlefshmërisë së saj, siç specifikohet në pikën 8.2, vetëm në rastet e mëposhtme:
8.4.1 me kërkesën me shkrim të Zyrtarit, drejtuar Administratorit të OSSH sh.a. të paktën 2 (dy) muaj para datës së njoftuar për mbarimin e saj;
8.4.2 me nismën e OSSH sh.a. në rast se Zyrtari nuk zbaton përcaktimet e parashikuara në Ligj, te Programi dhe te kjo Kontratë;
8.4.3 bazuar në marrëveshjen reciproke midis Palëve.
8.5 Në rastin e marrëdhënieve të punësimit midis OSSH sh.a. dhe Zyrtarit, asnjë nga shkaqet dhe arsyet e lejuara nga Kodi i Punës në Republikën e Shqipërisë nuk mund të aplikohet për shkarkimin e Zyrtarit, përveç pikave të përmendura në pikën 8.4.
8.6 Para mbarimit të mandatit, qoftë për shkak të mbarimit të vlefshmërisë së Kontratës, ashtu edhe si pasojë e përfundimit para kohe, në përputhje me përcaktimet e pikës 8.4, Zyrtari duhet të përgatisë listën e dokumenteve në zotërim të tij, arsyetimet e nevojshme me shkrim dhe raportin përfundimtar të aktiviteteve të tij, të cilat do t’i dorëzohen Administratorit të OSSH sh.a.
8.7 Vendimi për përfundimin e kësaj Kontrate dhe, si pasojë, shkarkimi i Zyrtarit, duhet të merret nga [organi përkatës] i OSSH sh.a. duke shpjeguar qartë arsyet për përfundimin e kontratës. Ky vendim duhet të miratohet nga ERE. 
9. DISPOZITAT PËRFUNDIMTARE 
9.1 Kjo kontratë hartohet, interpretohet dhe zbatohet sipas legjislacionit në fuqi në Republikën e Shqipërisë.
9.2 Kontrata hartohet në gjuhën shqipe, në 3 (tri) kopje me fuqi të njëjtë ligjore, nga 1 (një) kopje për secilën prej Palëve dhe 1 (një) kopje duhet të paraqitet në ERE.
9.3 Kontratës i bashkëlidhet si pjesë integrale e saj shtojca 1, ku përfshihen kriteret përzgjedhëse të Zyrtarit të Pajtueshmërisë së Operatorit të Sistemit të Shpërndarjes (OSSH sh.a.)
9.4 Me hyrjen në fuqi të kësaj Kontrate, Zyrtari depoziton në Sekretariatin e Komunitetit të Energjisë 1 (një) kopje të Kontratës dhe shtojcës së saj në gjuhën angleze.
10. KUSHTET E DOMOSDOSHME DHE NËNSHKRIMI NGA PALËT 
10.1 Të gjitha komunikimet mes palëve duhet të zhvillohen duke u bazuar te kontaktet e mëposhtme dhe te kushtet e domosdoshme:

	OSSH sh.a.
	ZYRTARI I PAJTUESHMËRISË

	[adresa] 
[numri i telefonit dhe adresa e email-it]
	[adresa] 
[numri i telefonit dhe adresa e email-it]


	Në emër të Operatorit të Sistemit të Shpërndarjes OSSH sh.a.
–––––––––––––––––––––––––––––––––––
	Në emër të Zyrtarit të Pajtueshmërisë

–––––––––––––––––––––––––––––––––––


Miratimi nga ERE
Vendimi i Bordit të ERE-s nr.__, datë ____.___.2022

[bookmark: _GoBack]
SHTOJCA 1
KRITERET PËRZGJEDHËSE TË ZYRTARIT TË PAJTUESHMËRISË TË OPERATORIT TË SISTEMIT TË SHPËRNDARJES (OSSH SHA)

Kriteret profesionale dhe kualifikuese të Zyrtarit të Pajtueshmërisë të OSSH sh.a. janë, si vijon:
- Të zotërojë një diplomë të nivelit “Master shkencor” ose ekuivalente në shkencat juridike/ekonomike /inxhinieri elektrike. Edhe diploma e nivelit “Bachelor” duhet të jetë në një nga këto degë.
- Të ketë përvojë pune prej të paktën 3 (tre) vjetësh në profesion nga të cilat të paktën 1 (një) vit në sektorin e energjisë elektrike.
- Të ketë njohuri shumë të mira të gjuhës angleze.
- Të jetë i padënuar më parë për kryerjen e një vepre penale.
- Të ketë aftësi të mira analizuese dhe komunikuese, si dhe aftësi për të pasqyruar dhe prioritizuar një fushë të gjerë dhe të larmishme, sipas detyrave të parashikuara në Kontratën për ofrimin e Shërbimeve të Zyrtarit të Pajtueshmërisë dhe Programin e Pajtueshmërisë.

